Hei, dette er en Ekstra-sak som noen har delt med deg.Lyst til å lese mer? Fåfor kun 235,- i måneden.

Ingen startup som produserer hardware til forbrukermarkedet har solgt mer sitt første driftsår enn norske Remarkable, skal vi tro selskapet selv.

De har hatt større omsetning det første året enn både GoPro og Fitbit - og solgt for 180 millioner kroner.

Papirkutter

I august 2013 startet utviklingen av det som i dag er blitt til selskapet Remarkable. Det hele startet med at sivilingeniør Magnus Haug Wanberg ville finne på noe nytt. Noe helt nytt. Han satte seg fore å digitalisere nok en bit av papirmarkedet, nemlig det vi skriver på.

Norsk harddware-gründer: Magnus Haug Wanberg hadde ideen til digitalt notatpapir og er sjef for Remarkable Foto: reMarkable

Fra før fantes nettbrett med penn og digitalt papir av den typen vi leser e-bøker på. Nettbrettene har til i dag ikke gjort store innhugg blant de som skriver med penn, og e-paper er alt for tregt til å skrive på. Trodde de fleste, men ikke Haug Wanberg. Han ville motbevise alle som mente at elektronisk papir var parkert i en nisje for lesing.

– Han satte seg som mål å fjerne alt som gav treghet i systemet, fra operativsystemet til maskinvaren og programvaren. I tillegg har vi jobbet mye med prediksjon. Programvaren regner ut pennens posisjon frem i tid og tegner streken der den kommer, sier kommunikasjonssjef i Remarkable, Henrik Faller.

Navnevalget er noe som ofte klekkes ut av folk med årelang utdannelse i markedsføring, men ikke i dette tilfelle. Det var selskapets sjefsteknolog, siv. ing. Martin Sandsmark som 2016 kom opp med ideen til navnet, som sier noe om både funksjon og ambisjon.

Sweco vant konkurranse: Vil at skolene skal tjene penger på hurtiglading

Trykkfølsom

Brettet er ikke komplett uten en penn, og ikke hvilken som helst penn. Dette er en digital penn fra Wacom med 2000 nivåer med trykksensitivitet og 500 nivåer med helning. Det skulle man tro krevde litt strøm, og det gjør det også, men ikke fra et innebygget batteri. Pennen får den kraften den trenger via induksjon fra skriveplaten. Det er nok til å drive en lang rekke varianter av streken som brukeren velger i grensesnittet.

Som papir

Faller understreker at dette ikke er et nettbrett med en glatt glasskjerm. I stedet har de brukt en svært sterk plastskjerm med samme overflateegenskaper som papir.

– For å få frem den samme følelsen som å skrive på papir så har vi utstyrt pennen med en filtspiss. Det er også for at vi ikke skal slite på plasten. I stedet slites filtspissene, som byttes ut. En slik spiss varer seks til åtte ukes med normal bruk. Det følger med 10 ekstra tupper når man kjøper brettet, sier Faller.

11 sengefjærer: Kan bli starten på et nytt norsk industrieventyr

Selvgjort

Nye tider: Penn og papir må vike for digital penn og digitalt papir. Foto: Odd R. Valmot

I tillegg til selve hardwaren ser Remarkable operativsystemet deres som helt sentralt for produktet. De har utviklet et på toppen av Linux og kalt det Codex. Det er skreddersydd for å unngå forsinkelser som andre operativsystemer ville ha introdusert.

– Det å ha et eget optimalisert operativsystem er avgjørende for oss. Vi vil åpne programmeringsgrensesnitt og levere utviklingsverktøy på sikt, men nå må vi velge det som er viktigst, sier han.

Likevel mener selskapet det er veldig mye mer å hente på utvikling av apper. De har allerede prototyper på håndskriftgjenkjenning, og tror at maskinlæring i nettskyen kan gjøre dette temmelig bra.

– Nå er det viktig for oss å konsentrere oss om salget og oppfølging av produktene. Derfor selger vi dette som en digital skisse- og notisblokk som man også kan lese pdf-er og e-bøker i e-pub format på.

Se robotene: Gjør bruksanvisningen fra Ikea overflødig

Selger selv

Foreløpig har alt salget kommet fra egen aktivitet. Først og fremst fra nettsiden deres. Til nå har de solgt 50.000 skrivebrett - rundt 80 prosent av disse eksporteres til utlandet.

– Vi har truffet veldig godt i forbrukermarkedet, men nå skal vi også gjøre et framstøt mot bedriftsmarkedet. Vi har fått hundrevis av henvendelser fra bedrifter som vil kjøpe skivebrettet til ansatte. De kommer fra Norge, men langt de fleste fra USA, UK og Tyskland som er de store markedene for oss.

Faller vil ikke ut med hvilke andre kanaler de har tenkt å bruke. Men Amazon burde være en god kandidat som kunne få enda større fart i salget. En avtale med Amazon ville også kunne medføre at Kindleappen kunne blitt tilgjengelig på brettet og det vil åpne hele den gigantiske bokhandelen for dem.

Han understreker at reMarkable er fokusert på nytteverdien for brukeren. De ønsker ikke å lage nok en IT-dings hvor alle slags varslinger popper opp og forstyrrer arbeidet.

Det fremgår også av kulturen i selskapet, som i fjor høst ble nominert av leserne til Teknisk Ukeblads Tech Award. Det var selskapet glade for, men de ønsket den gang ikke å delta på kåringen samtidig som de stod til knes i leveringer.

Laboratorie i container: Her smelter Snøhetta-arkitekten plast for å gi den ny verdi

Harvard

Det er ikke ofte en startup får et tilsvarende salg i løpet av første driftsår. Det har Harvard Business School lagt merke til og nå er den norske historien blitt en del av pensum der borte i studiet for innovasjon og markedsføring.

Første intervju. Undertegnede har alltid brukt papir når vi intervjuer folk. Overgangen var mindre enn vi trodde og vi liker den digitale varianten bedre. Ikke minst fordi den lagrer intervjuene selv i nettskyen. Foto: Odd R. Valmot

I forrige uke var Remarkable-sjef Wanberg på Harvard og foreleste for ledende teknologiselskaper om både hvordan det norske selskapet gikk fram når de utviklet skjermteknologien og hvordan de har utviklet forretningskonseptet.

Helnorsk

– Så langt er det investert 75 millioner kroner i selskapet. Alt fra norske investorer. Vi kunne fått mer, men vi ønsker å vokse i et tempo som er kontrollerbart. Vi ønsker å vær et norsk selskap som utvikler teknologi rettet mot både forbrukere og profesjonelle brukere. Vi har ikke mange slike i Norge, sier Faller.

I dag har selskapet rundt 50 ansatte i Oslo og rundt 100 personer jobber med produksjonen i Kina. De ønsker å vokse videre og tror mange med høyteknologisk bakgrunn fra oljeindustrien kan være aktuelle ansatte.

– Selv om vi selger over hele verden, får vi veldig mange positive tilbakemeldinger fra norske brukere. Det ser ut som folk her i landet, og kanskje spesielt ingeniører, er mest begeistret for at penn og papir kan erstattes av er verktøy som kan brukes på samme måte, men som er nettkoblet og som tar vare på alle notatene. Det innebygde minnet er nok til å lagre rundt 100.000 sider om man skulle velge å ha alt på brettet, sier han.

– Det handler om gode ideer

Abelias Håkon Haugli mener Remarkable motbeviser myten om at Norge ikke kan fostre hardware-selskaper.

Skal kjøpe et: Administrerende direktør i Abelia, Håkon Haugli mener reMarkable motbeviser myten om at det er vanskelig å lykkes med hardware i Norge- Foto: Esben Johansen

– Det de har fått til er jo minst på høyde med gull i OL. Dette er kunnskaps og teknologisk toppidrett og det motbeviser grundig at Norge ikke kan drive med hardware og at slik forretningsdrift ikke kan skalere herfra. Det handler ført og fremst om gode ideer, den riktige kompetansen og evnen til å lage produkter og tjenester som folk vi ha, sier han og forteller at en av hans kolleger bruker et Remarkable-brett og er veldig fornøyd med det.

– Nå skal jeg også kjøpe meg et. Jeg ser at de har klart å ta det beste fra papir og det beste fra nettbrett og laget noe som er mye bedre. Det er både solid og har en overflatetekstur som gjør det veldig godt å bruke, sier han.